runetrust/blame-folketinget-dk huggingface dataset:
Mai Mercado (KF), 2024-01-16:
Tak for en rigtig god tale.
Her før jul behandlede vi et andet beslutningsforslag, hvor fru Pia Kjærsgaard tog ordet og roste Liberal Alliances ordfører hr. Steffen Larsen for, at man virkelig kunne mærke engagementet, og det var lige, så kinderne blev hede.
I den forbindelse vil jeg bare sige tak for talen.
Tak for at have kæmpet kampen for de ældre, ikke bare igennem flere år, men igennem flere årtier.
Jeg ved ikke, hvor tit det er, at der er nogen, som stiller sig op og roser fru Pia Kjærsgaard, men det fortjener virkelig at blive anerkendt og blive bemærket, at DF i den grad igennem så mange år har haft det som en helt særlig mærkesag, og især fru Pia Kjærsgaard har haft det som sin personlige mærkesag, og det synes jeg bare fortjener en anerkendelse.
Runa Friis Hansen (EL), 2024-01-16:
Er der en dag, hvor man holder op med at være nervøs heroppefra?
Hvor mange gange skal man stå her?
Tak for ordet.
I Enhedslisten er vi også optaget af patientsikkerhed og af ældres vilkår.
Det er vigtigt, at man som plejehjemsbeboer, eller når man får besøg af hjemmeplejen, oplever at kunne gøre sig forståelig, og at man forstår, hvad der bliver sagt.
Vi har tidligere været enige med Dansk Folkeparti, da vi drøftede krav til sprogkundskaber hos læger i Danmark, som er uddannet i Europa eller i tredjelande.
Vi har sågar fremsat forslag sammen med Dansk Folkeparti om det her; det handlede bare om læger.
Jeg er lidt i tvivl om, hvordan vi bedst sikrer en standard, men vi er fuldstændig enige med Dansk Folkeparti i, at det er nødvendigt.
Jeg kan også godt forstå, hvorfor man foreslår en national standard, for det er en måde at sikre, at kommunerne får en eller anden form for økonomi til at løse opgaven, altså hvis der er en lov, der siger, at sådan skal det være.
Min oplevelse ude i ældreplejen, og jeg kan godt sige min oplevelse, for jeg har arbejdet der, er, at mange af dem, der bliver ansat, og som har problemer med det danske sprog, kommer efter det, men det er selvfølgelig ikke sådan, at det ikke også er vigtigt i starten, man er på en arbejdsplads.
Derfor er vi positivt indstillet over for forslaget.
Om det så skal være på den ene måde eller den anden måde – det lyder jo heller ikke til, at der er et flertal her for Dansk Folkepartis forslag – vil vi selvfølgelig også støtte, at man kunne gøre noget i forhold til danskkundskaber.
Der bliver jeg bare nødt til at sige, at en gang imellem bliver vi altså også nødt til at skabe noget bureaukrati for bl.a. at sikre, at vores ældrepleje er ordentlig.
Vi er positivt indstillet over for forslaget.
Katrine Daugaard (LA), 2024-01-16:
Intentionen i talen var, at sprog er vigtigt, at kultur er vigtigt, og at kendskab til den danske kultur og ældrepleje er vigtigt, men at det er menneskesynet dæleme også.
Man kan godt ikke være født og opvokset i Danmark, måske have lidt udfordringer med sproget og stadig være en rigtig god medarbejder på et dansk plejehjem.
Alex Vanopslagh (LA), 2024-01-16:
Tak for det.
Det, der nok kommer til at fylde mest i den kommende tid, er jo nytænkningen og frisættelsen af hele ældreområdet.
Jeg glæder mig enormt meget til at se det fulde udspil fra regeringen og de store aftryk, som Venstre har fået i den forbindelse.
Men det, jeg vil spørge hr. Troels Lund Poulsen om, er, om han ikke mener, at for virkelig at kunne tage livtag med bureaukratiet på ældreområdet kræver det nødvendigvis også, at man i forhold til plejehjemmene sikrer, at driften bliver flyttet væk fra kommunerne og over til nogle selvejende institutioner.
For ellers vil kommunerne bare kunne blive ved med at pålægge dem alt muligt unødvendigt bureaukrati.
Tak for det.
Man bliver jo helt inspireret af den her diskussion, så det tror jeg da egentlig gerne at jeg vil følge op på.
Som jeg hørte spørgsmålet fra fru Inger Støjberg, handler det jo mere om det signal, som det sender til befolkningen.
Tingene bliver undersøgt – det bliver undersøgt relativt grundigt – men det forholder sig tilfældigvis sådan, at selv hvis kommissionen skulle komme frem til, at man kan drage statsministeren til ansvar for noget i den sag, så er man forbi forældelsesfristen.
Altså, kan statsministeren ikke forholde sig til det?
Er det ikke problematisk?
Mette Frederiksen (S), 2024-01-16:
Det, vi har et ønske om i regeringen, er jo at få afdækket den her sag, herunder om der skulle være foretaget usaglige hensyn.
Der er så sendt et lovforslag i høring.
Det er justitsministeren, der ressortmæssigt er ansvarlig for det.
Hvis der er en diskussion omkring et konkret lovforslag, skal man altså tage det med justitsministeren.
Alex Vanopslagh (LA), 2024-01-16:
Jeg tror, at man kender Socialdemokratiets formand dårligt, hvis man forestiller sig, at Socialdemokratiets formand og statsministeren ikke har en holdning til, hvad der sker på det område.
Så skal det forstås sådan, at der fra Socialdemokratiets side og Socialdemokratiets formands side er en åbenhed over for at pålægge kommissionen at være færdig, før man når den grænse, der er i forhold til ministeransvarlighedsloven?
Er det sådan, det skal tolkes, eller er det lidt mere sådan, at man siger: I kan få et nej ovre hos Peter?
Mette Frederiksen (S), 2024-01-16:
Min holdning er meget klar: Man kan stole fuldstændig på myndighederne i Danmark, og det har man i øvrigt kunnet i hele det her forløb.
Jeg har meget, meget stor tillid til de danske efterretningstjenester.
Det gælder både Politiets Efterretningstjeneste og Forsvarets Efterretningstjeneste.
Jeg synes sådan set også, at det har været vigtigt at få det understreget, for andre har antydet noget andet.
Så har regeringen et ønske om, at vi får afdækket sagen, og så er der nogle spørgsmål til et konkret lovforslag, og dem skal man altså rette til den ansvarlige minister.
For det første er det dejligt, at der er et borgerligt parti, der har tænkt sig at gå ind i diskussionen omkring ældreområdet.
Det tror jeg da også at vores ældre i Danmark er meget, meget glade for.
Det her er jo kernen i vores velfærdssamfund, nemlig at vi kan se ind i en alderdom, hvor vi er trygge, og hvor vi jo i øvrigt som pårørende er sikre på, at der er den pleje og den omsorg, der skal til.
Jeg ved ikke, om der er nogen, der spænder ben for friplejehjem.
Jeg er selv glad for, at vi har friplejehjem, ligesom jeg er glad for, at vi har selvejende institutioner, og at vi har en masse gode offentlige plejehjem.
Det, vi er optaget af, er jo, at man selvfølgelig skal kunne vælge det plejehjem, man gerne vil på, men også, at vi i øvrigt har gode plejehjem i hele Danmark.
Men jeg glæder mig til samarbejdet.
Søren Pape Poulsen (KF), 2024-01-16:
Jeg tror, at vi alle sammen kun har én interesse, og det er, at de ældre får den bedste omsorg, uanset det er det offentlige eller det private og dem, der er ansat det ene eller det andet sted, der kommer indover.
Hvad tænker statsministeren om begrebet helhedspleje?
Mette Frederiksen (S), 2024-01-16:
Jeg tror, at der er en misforståelse i, at nogle i regeringen, inklusive mig selv, skulle være imod, at private aktører kan arbejde på ældreområdet.
Jeg er ikke modstander af det, overhovedet ikke.
Jeg tror, at private aktører kan bidrage med noget.
Nu var jeg selv på to offentlige, kommunale plejehjem i fredags, som fungerede fantastisk, og hvor der var rigtig gode oplevelser.
Det er jo sådan set det, der er hele tankegangen i helhedsplejen.
Søren Pape Poulsen (KF), 2024-01-16:
Al strategi ville nok tilsige, at jeg fortsatte i samme spor, men det kan vi altid tage.
Jeg vil gerne tale om ældre, og efter at det blev nævnt for et par år siden i en nytårstale, at nu skulle vi til at komme i gang, så er jeg glad for, at der kommer noget nu.
Jeg ved godt, at der selvfølgelig ligger sådan en spinmanual hos regeringen, hvor man siger, at nu slicer vi alting.
Men kunne vi ikke bare få hele forslaget, så vi kunne komme i gang med at løse udfordringerne og diskutere det?
Når det så er sagt, kunne jeg godt tænke mig at vide: Skal vi forvente, at der bliver et reelt frit valg for de ældre? Skal vi forvente, at vi ser flere friplejehjem, og at de får muligheden for at agere som frie plejehjem, og at kommunerne ikke spænder ben for deres oprettelse?
Pelle Dragsted (EL), 2024-01-16:
Jeg vil også spørge ind til ældreområdet.
Jeg kan forstå, at det er det, statsministeren helst vil tale om, og det er helt okay, for det er et sindssygt vigtigt område.
Men det, som statsministeren ikke fik nævnt, var jo den søndagsgave, som man gav pensionisterne i søndags, nemlig at regeringen opsiger et forlig, sådan at man kan snuppe 700 mio. kr. op af lommen på danske pensionister, som de ellers skulle have haft.
Det betyder omkring 700 kr. mindre for en folkepensionist og 1.100 kr. mindre for en førtidspensionist.
Det rimer ikke rigtig, synes jeg, på statsministerens store veneration for danske ældre, at man foretager det her valg.
Mette Frederiksen (S), 2024-01-16:
Der er jo ikke nogen grund til at blive sur over, at jeg som Socialdemokratiets formand er optaget af vores ældre og af ældrepolitikken.
Jeg ved godt, at det måske ikke altid har været prioriteret tilstrækkeligt tidligere.
Men det er noget, der optager både mig og det parti, jeg repræsenterer, men også den regering, jeg repræsenterer.
Der er ikke rystelser i noget som helst fundament.
Vi kan have fuldstændig tillid til vores efterretningstjeneste og til myndighederne i Danmark, men vi er her i Folketinget enige om, at der skal være en undersøgelse.
Der er sendt et lovforslag i høring, og hvis der er ting i det, der kan forbedres og forandres, så synes jeg selvfølgelig, at man skal tage en dialog omkring det.
Inger Støjberg (DD), 2024-01-16:
Jeg kan lige så godt sige det, som det er, altså at jeg simpelt hen ikke synes, det er i orden, at fru Mette Frederiksen på den her måde prøver på at flytte debatten.
Jeg spørger til, om fru Mette Frederiksen synes, at det her hæver agtelsen for fru Mette Frederiksen og regeringens ageren i så væsentlig en sag, som FE-sagen er.
Der er rystelser i vores fundament, i forhold til hvordan man har ageret i den her sag.
For hvis man ikke lige som partileder danser efter fru Mette Frederiksens pibe, så har man da misforstået det hele.
Så jeg vil gerne bede fru Mette Frederiksen om at svare på, om fru Mette Frederiksen synes, at agtelsen omkring hende med det her stiger eller falder.
Mette Frederiksen (S), 2024-01-16:
Tak for det.
Må jeg ikke helt utraditionelt starte med at takke formanden for et fantastisk flot arrangement i Folketinget i går, som jeg tror glædede os alle sammen.
Jeg er helt sikker på, at det også glædede vores kongehus.
Det er selvfølgelig ikke det, jeg skal tale om i dag.
De fleste af dem, både vores ældre og vores gamle, har det godt i Danmark.
Det skal de godt nok også have.
Dygtige medarbejdere hjælper hver eneste dag vores ældste med praktiske gøremål og med omsorg og pleje, men regler og dokumentation fylder for meget, og det ønsker vi at gøre op med i regeringen.
Vi ønsker en ældrepleje, hvor der er mere tid til det, der er det vigtigste, nemlig nærvær og omsorg, hvor den ældres selvbestemmelse og livsglæde er i centrum, og hvor der er mere tillid til medarbejderne og til ledernes faglighed.
Det her er nogle af de vigtigste elementer i vores ældrereform.
Vi ønsker sådan set en ret grundlæggende forandring af ældreplejen, væk fra at dele alt op i minutter og sekunder til en mere sammenhængende helhedspleje, hvor den ældre i langt højere grad selv kan vælge, hvad det er for en hjælp, han eller hun skal have.
Nogle dage har man måske mest behov for noget praktisk hjælp, andre dage til at komme ud og få en kop kaffe i solen.
Samtidig skal medarbejderne i højere grad være kendte ansigter.
Vi kalder det et fast team, som samarbejder, som kender de ældre og deres behov, og som de kan være trygge ved.
I december måned indgik regeringen en rigtig vigtig trepartsaftale med arbejdsmarkedets parter, og med den aftale bliver der nu givet et velfortjent lønløft til de medarbejdere, der hver eneste dag passer på vores ældre, vores syge og vores børn.
Det skal gerne gøre det mere attraktivt at arbejde med mennesker.
Det er en måde at vise vores anerkendelse på og måske også et nødvendigt tiltag for at gøre op med noget af det uddannelsessnobberi, der er i vores samfund.
Derfor er trepartsaftalen omkring løn også i høj grad et løft af ældreomsorgen i Danmark.
At skabe den ældrepleje, som vi ønsker os, kommer til at kræve en målrettet indsats i de kommende år; det er vi indstillet på fra regeringens side.
I første omgang bliver det med en ældrereform, så der bliver mere tid til omsorg, flere penge til nærvær og færre regler.
Vi håber, at alle Folketingets partier har lyst til at gå ind i det her arbejde.
Vi ser frem til samarbejdet om fremtidens ældrepleje.
Pia Olsen Dyhr (SF), 2024-01-16:
Jeg vil egentlig gerne takke den socialdemokratiske formand og i virkeligheden regeringen for de foreløbige overvejelser i forhold til en styrkelse af ældreomsorgen.
Der er egentlig mange gode takter, synes jeg, og elementer i det, Socialdemokratiets formand og regeringen har spillet ud med i går aftes og her til morgen.
Men jeg synes, der i hvert fald mangler ét element, som jeg ikke ved om regeringen spiller ud med senere, eller om det kommer til at mangle.
Det er nemlig, at vi nu kan se, at et af de elementer, der mangler derude, er midlerne til vores ældreomsorg, altså at der skal investeres flere penge i det frem for skattelettelser.
Det er i hvert fald det, jeg hører socialdemokratiske borgmestre sige igen og igen: Vi mangler penge derude, hvis vi vil lave den ældreomsorg, som vores ældre borgere fortjener.
Så jeg vil spørge statsministeren, om det ikke er på tide, at vi vælger at investere i velfærden frem for at give skattelettelser.
Mette Frederiksen (S), 2024-01-16:
Jeg er ikke overraskende enig med de socialdemokratiske borgmestre.
Det er klart, at hvis vi gerne vil have en bedre ældrepleje i Danmark, skal vi også være villige til at investere i den.
Og derfor er jeg jo rigtig glad for den 2030-plan, som regeringen har lagt frem, hvor vi ikke alene sikrer, at når der bliver flere ældre i vores land, hvilket jo er glædeligt, følger pengene også med, men at der også er albuerum til yderligere investeringer i vores velfærdssamfund.
Så jeg er meget enig i borgmestrenes analyse.
Men det største løft af psykiatrien, der nogen sinde er faciliteret politisk, er faciliteret under den her regering – mere end 3 mia. kr. om året.
Og det er, fordi vi ønsker at prioritere ikke mindst børne- og ungdomspsykiatrien.
Det er bl.a. en del af vores social- og sundhedshjælpere og -assistenter.
Inger Støjberg (DD), 2024-01-16:
I sidste uge kom det jo frem, at en undersøgelse om FE-forløbet først skal være afsluttet i april 2026, og det betyder jo så, at ikke nok med, at regeringen nu har fået tilrettelagt det hele på en måde, så man skal undersøge sig selv, men undersøgelsen kommer – vupti – også lige så sent, at man ikke kan stille nogen til ansvar for det her.
Synes fru Mette Frederiksen virkelig, at det her højner respekten omkring fru Mette Frederiksens ageren og resten af regeringens ageren i den her sag?
Mette Frederiksen (S), 2024-01-16:
Ja, regeringen har jo gjort det meget klart, at vi ønsker at afdække det her forløb, og der er et lovforslag, der er sendt i høring, og der kan man jo så komme med sine forslag til forbedringer.
For når jeg vælger at starte debatten i dag med at tale om vores ældre, så er det jo også i håbet om, at andre partiledere vil engagere sig i noget, som betyder rigtig, rigtig meget for os danskere, og hvad det er for en velfærd, vi skal se ind i, når vi selv bliver gamle, men også når vi er pårørende, altså om der er medarbejdere nok omkring vores ældre.
Jeg håber ikke, at spørgsmålet er et udtryk for, at Danmarksdemokraterne ikke er optaget af den dagsorden.
Pia Olsen Dyhr (SF), 2024-01-16:
Det er jo fint, men regeringen vælger stadig væk at bruge 10 mia. kr. på skattelettelser, som man kunne have valgt at investere i vores fælles velfærd over de kommende år.
Allerede i 2025 er der jo penge, der bliver brugt til det.
Det er ikke kun ældreområdet, der halter.
Det er sådan set også psykiatrien.
Jacob Klærke fra SF, som også er formand for regionerne psykiatriudvalg, siger, at det vil tage 5 til 10 år, før man kommer ventelisterne til livs i vores ungdoms- og børnepsykiatri – 5 til 10 år.
Og forudsætningen er, at vi kommer i gang allerede nu.
Mette Frederiksen (S), 2024-01-16:
Jeg må sige, at jeg ikke mener, det er en fyldestgørende beskrivelse af situationen, som der bliver givet fra Enhedslisten her.
Altså, folkepensionen er lige blevet opreguleret med, hvis jeg husker ret, 3,5 pct., og vi har netop indgået en aftale om at forhøje ældrechecken med knap 5.000 kr. om året.
Så er der en teknisk diskussion, i forbindelse med at bededag bortfalder, hvor det jo er vigtigt at sige, at dem, der går på arbejde, skal levere en ekstra arbejdsdag, men der er ikke noget, der bliver anderledes for landets folkepensionister.
Pia Olsen Dyhr (SF), 2024-01-16:
Venstres formand og jeg deltog jo for nylig i De Radikales nytårsstævne, venligt inviteret af hr. Martin Lidegaard, og under debatten lovede Venstres formand, at regeringen ville levere på 2025-målene i år – man kan også sige, at det ville være for sent, hvis man ikke leverede på det i år, eftersom vi befinder os i år 2024, men fred være med det.
Så mit spørgsmål til Venstres formand er: Er der andre klimagarantier, Venstres formand vil give, og i hvor høj grad baserer de sig på forventninger om held, og i hvor høj grad baserer de så på handling?
Troels Lund Poulsen (V), 2024-01-16:
Jeg troede faktisk, lidt naiv som jeg er, at Pia Olsen Dyhr kunne finde på måske at glæde sig over, at vi når 2025-målet.
Det kan jeg så forstå at man ikke glæder sig over.
2025-målet har været meget omdiskuteret, med hensyn til om det overhovedet kunne lade sig gøre at nå det.
Så jeg forstår faktisk ikke, hvorfor man ikke bare er glad og kvitterer for det.
Karina Lorentzen Dehnhardt (SF), 2024-01-16:
Nu har mine kollegaer jo taget fat på problemstillingen om, hvorvidt vi varetægtsfængsler for meget.
Jeg tror, at selv hvis vi kiggede på alle de omkringliggende lande, ville vi nok komme frem til, at vi varetægtsfængsler langt mere end rigtig mange andre lande.
Så der er nok noget, der tyder mere på, at Danmark stikker ud her, end at det er de andre lande, der varetægtsfængsler for lidt.
Det, jeg gerne vil spørge til, er en lille flig af det, for jeg er meget optaget af børnene, altså de indsattes børn.
Jeg synes jo, at børn skal have krav på kontakt med deres forældre.
Der er faktisk rigtig mange af de her børn, som sidder og forestiller sig, at far er på vand og brød og sidder i en sort-hvid-stribet dragt med en kugle om benene, for det er det, de ser i tegnefilmene.
De er enormt bekymrede for, hvad der jo typisk er en far.
Men der er jo besøgs- og brevkontrol, og det spænder rigtig meget ben for, at de kan få besøg af de her børn, og hvis de får besøg, er det sådan noget, der ligger i institutionstiden eller i skoletiden, fordi der skal være en politimand til stede.
Den type foranstaltninger overforbruger vi også.
Pia Olsen Dyhr (SF), 2024-01-16:
Nu ved alle jo, at jeg grundlæggende er et glad og optimistisk menneske, og jeg ved også godt, at jeg spurgte lidt polemisk, så selvfølgelig får jeg også et polemisk svar tilbage.
Men jeg synes bare, at det længe har været meget tydeligt, at 2025-målet kunne risikere at blive meget svært at nå.
Nu er der så nogle regnemetoder, der er blevet ændret osv., og derfor er det faldet godt ud, men det kræver jo mere handling.
Jeg kan være begejstret over, at man har nået 2025-målet, men der skal jo mere til.
Vi har et 2030-mål, der lurer i horisonten, og der kan vi ikke bare forlade os på held.
Derfor håber jeg sådan set også, at Venstres formand – som jo også er forsvarsminister, og det er jo også et sikkerhedsspørgsmål, at vi får den grønne omstilling – vil komme med endnu flere forslag.
Inger Støjberg (DD), 2024-01-16:
Tak for det.
Tidligere gik der jo vedvarende rygter om, at fru Mette Frederiksen skulle til udlandet til den her NATO-generalsekretærpost.
Dengang var hr. Troels Lund Poulsen og Venstre meget opsat på, at hvis det skete, skulle man have en genforhandling af regeringsgrundlaget.
Derfor vil jeg sådan set
bare spørge her: Nu da Venstre og hr. Troels Lund Poulsen jo insisterer på den her CO 2 -afgift, kunne det så ikke være meget godt i genforhandlingen af det regeringsgrundlag at lægge en landdistriktsgaranti ind, så man er sikker på, at det netop ikke flytter arbejdspladser fra land til by?
Troels Lund Poulsen (V), 2024-01-16:
Det eneste, som jeg hører fra statsministeren, er jo, at hun er enormt glad for at være statsminister, og det forstår jeg godt, for det er jo også nogle gode kolleger, hun har i regeringen.
Så jeg forstår godt, at hun er glad for at være i Danmark.
Inger Støjberg (DD), 2024-01-16:
Nu var det ikke statsministerens følelser, jeg spurgte ind til, for dem kunne jeg mærke lige før, og de var ikke så rare.
Men når det er sagt, handler det om CO 2 -afgiften og noget, som jo normalvis, tror jeg, også ligger hr. Troels Lund Poulsen på sinde, nemlig at landdistrikterne skal have det godt for at sige det, som det er, at Danmark ikke knækker over, og derfor spørger jeg igen hr. Troels Lund Poulsen: Skal den her genforhandling, som hr. Troels Lund Poulsen vil have af regeringsgrundlaget, indeholde en garanti om, at CO 2 -afgiften ikke flytter arbejdspladser fra landet til byen?
Troels Lund Poulsen (V), 2024-01-16:
Der er mange spørgsmål nede i det spørgsmål, og derfor tror jeg, at jeg kan sige, at det sidste, jeg har hørt fra statsministeren, er, at hun er enormt glad for at være statsminister.
Det har hun jo været igennem lang tid.
Tidligere var jeg måske knap så optaget af, at hun var glad for det, men jeg konstaterer, at statsministeren er glad for sit job, og derfor skal jeg heller ikke til at genforhandle noget regeringsgrundlag.
Jeg synes, det er et godt regeringsgrundlag, og det skal gennemføres.
Mette Frederiksen (S), 2024-01-16:
Ja, der er jo allerede fortalt om en række konkrete initiativer.
2030-planen giver jo en økonomisk ramme for en fortsat udbygning af vores velfærdssamfund; lønløftet er helt afgørende i forhold til medarbejderne; vi har fra regeringens side valgt at sige, at vi ønsker at opprioritere social- og sundhedsuddannelser, og det håber jeg også at få opbakning til fra Folketinget, for uden medarbejdere kan vi altså ikke levere en ordentlig ældrepleje.
Nu foreslår vi så helhedspleje og kontrol og tilsyn på plejecentre.
Så vil vi selvfølgelig præsentere flere idéer, og i løbet af nogle uger er der så et samlet hele på ældreområdet, håber jeg.
Pelle Dragsted (EL), 2024-01-16:
Jamen statsministeren kan sagtens kalde det teknisk, men for den folkepensionist, der får 700 kr. mindre, er det ikke teknik, det er en oplevelse af at blive hægtet yderligere af.
Det kommer oveni, at bl.a. statsministerens parti har gennemført mindre regulering af overførslerne og andre tiltag, som har betydet, at danske førtidspensionister og folkepensionister gennem de sidste årtier er blevet hægtet af den almindelige velstandsudvikling.
Deres købekraft er blevet lavere relativt til alle os andre, og det er det, man lægger det her oven på.
Er det virkelig en fornuftig del af regeringens ældrepolitik at gøre skellet mellem folkepensionister og alle os andre større?
For det er det, regeringen gør.
Mette Frederiksen (S), 2024-01-16:
Det er jeg ganske enkelt ikke enig i.
Altså, vi har jo netop – og det er jo i øvrigt med spørgerens eget parti – indgået en aftale om at hæve ældrechecken med knap 5.000 kr. om året.
Det undrer personligt mig, at Dansk Folkeparti ikke vil være med til en sådan aftale om at hæve ældrechecken, men det er jeg da glad for at vi, regeringen sammen med bl.a. Enhedslisten og SF, har kunnet gøre.
Så er der en opregulering af folkepensionen nu, og så er der så spørgsmålet omkring bededag.
Men jeg mener ikke, det er en rigtig fremstilling af pensionernes udvikling, vi hører her.